Paterna llança una campanya amb recomanacions perquè els veïns/es facen front a l'onada de calor
26/06/2019

# Paterna llança una campanya amb recomanacions perquè els veïns/es facen front a l'onada de calor

[![Paterna llança una campanya amb recomanacions perquè els veïns/es facen front a l'onada de calor](/images/noticias/2019/06/ola-calor-gr.jpg)](/images/noticias/2019/06/ola-calor-gr.jpg)

26.06.2019

Davant qualsevol símptoma de colp de calor l'Ajuntament adverteix de la necessitat de cridar als serveis d'urgències per a evitar possibles complicacions

L'Ajuntament de Paterna ha posat en marxa una campanya per a informar els veïns i veïnes sobre les mesures que s'han d'adoptar per a fer front a les altes temperatures que s'esperen en els pròxims dies amb l'arribada de la primera d'onada de calor de l'estiu.  
  
Tal com ha explicat el Tinent d'Alcalde de Protecció a les Persones, Julio Fernández, “l'objectiu és que la ciutadania estiga informada de les mesures preventives que s'han d'adoptar perquè les temperatures extremes no suposen un risc per a la salut”.  
  
Així mateix, Fernández ha destacat la importància d'extremar les precaucions “especialment entre els grups de risc com són els xiquets menors de 4 anys, les persones majors de 65, les persones amb malalties cròniques i totes aquelles que, pel seu treball, hagen de realitzar un important esforç físic o que exercisquen la seua labor al carrer”.  
  
D'aquesta manera, des de l'Àrea de Sanitat s'ha llançat un decàleg de bones pràctiques a través de les xarxes socials i el whatsapp municipal, i s'ha habilitat un apartat en la web de l'Ajuntament www.paterna.es amb recomanacions i consells per a evitar colps de calor.  
  
Entre les mesures que han d'adoptar-se s'inclou l'ús de roba lleugera i de colors clars, evitar menjars copiosos, beure molta aigua o evitar els esforços físics i l'exposició directa al sol durant les hores centrals del dia.  
  
A més, la campanya informativa també descriu els símptomes davant un colp de calor, com són el mareig i les nàusees, una temperatura elevada, pols fort i accelerat, o dolor palpitant de cap.  
  
I en aqueix sentit, el Tinent d'Alcalde ha subratllat que “davant qualsevol d'aquests símptomes és necessari cridar als serveis d'urgències per a evitar possibles complicacions”.